  Виталий Пронин Калык огазеяськон нунал азьын, 3-тӥ шуркынмонэ, Россиын но СНГ кунъёсын «Бадӟым этнографической диктант» акция ортчиз. Нош валлян, Конституцилэн нуналаз, солы йылпумъянъёс лэсьтэмын. Оглом Россиын диктантэ пыриськиз 167 сюрс адями. Кылем арен ӵошатыса, со 5 поллы тросгес.Россиын 193 пӧртэм калыкъёс уло. Ваньмызлэн асьсэ сямъёссы, аспӧртэм культуразы. Макем ӟеч тодӥськом ог-огмес? Тае эскерон вылысь Удмурт Элькунлэн кичӧлтэмезъя, Россиын этнографияя диктант 2-тӥ арзэ ни радъяськиз. Туэ юанъёс, огласянь, секытэсь ӧй вал. Шуом, малы бигер нылкышноос гадязы изу (лентаосын чебермам кабачи) нуллӥзы? Яке кызьы нимаське ӟучъёслэн йӧллэсь лэсьтэм юонзы? Кыӵе крепостез 1941-тӥ арын 22-тӥ июньысен сентябрёзь утизы 30 пӧртэм выжыысь ожгарчиос? Котькуд юанлы 4 пӧртэм валэктонъёс пӧлысь шонерзэ шедьтоно, йырвизез умой-умой ужатоно вал. Мукет ласянь, шуге-леке вуттӥзы пӧртэм калык геройёсын, кылбурчиосын герӟаськем юанъёс.Оглом Россиын диктантэ пыриськиз 167 сюрс адями. Кылем арен ӵошатыса, со 5 поллы тросгес. Диктант гожтӥсьёс понна ужаз 2 сюрс 600 площадка. Тодон-валанзэс эскеризы «Владивосток» ледоколын уясьёс но, инсьӧрысь космонавтъёс но.Удмуртиын диктант гожтӥзы 220 интыын, ассэ эскериз 9 сюрс 251 адями. Тужгес троссэ 30 балл люканы луэ вал. Россиын туэ шоро-куспо балл - 17,383. Кылем арен ӵошатыса, со 4 процентлы тросгес. Удмуртиын шоро-куспо балл - 16,88. Кылем арен ӵошатыса, со озьы ик ог 4 процентлы тросгес. Тужгес трос балл люкаллям Ингушетиын улӥсьёс - 28,09, собере - Татарстанын - 23,7, Северная Осетия-Аланиын - 23,4. Матысь бускельёсмес чаклано ке, 10 устоосыз пӧлы пыриллям Башкортостан (21 балл) но Мордовия (20,4).- Учконо ке Удмуртилэсь баллъёссэ, огласянь, ӝожомоно, асьмеос «3-лы» гинэ гожтӥм шуыса, - пусъе Нациосын ужан политикая министерствоысь этнографической диктант понна кыл кутӥсь Виталий Изместьев. - Мукет ласянь, пусъёно созэ но: Удмуртиын юанъёслы зэмлыко, шпаргалкаосты кутытэк, валэктӥзы, калык зэмзэ но аслэсьтыз тодон-валанзэ эскериз. Нялтас вераса, куд-ог юанъёслы валэктыны шугъяськизы бадӟым тодосчиос, этнографъёс но. Ижысь Ф. Васильев нимо библиотекае диктант гожтыны 23 адями вуиз. 12-ез - «Удмурт дуннеын» ужасьёс.Асьсэды эскеризы «Удмурт дунне» газетын ужасьёс но. Соос юанъёслы валэктонъёс сётӥзы 134 номеро площадкаын - Ижысь Ф. Васильев нимо библиотекаын. Татчы диктант гожтыны 23 адями вуиз. 12-ез - «Удмурт дуннеын» ужасьёс. Кин ке юанъёслы валэктонъёс туж ӝог сётӥз, кин ке вань 45 минут ӵоже ик пыр-поч малпаськыса пукиз.«Удмурт дуннелэн» шоро-куспо баллэз - 18. Удмуртиысь но Россиысь шоро-куспо баллэсь бадӟымгес. Озьы ке но ми валаськом: журналист понна со ӧжыт, пӧртэм выжы калыкъёс, соослэн историзы, культуразы, сямъёссы сярысь азьланяз тросгес тодыны тыршоно.Оглом кунмыя учконо ке, диктант гожтэмъёс пӧлысь 60 процентэз - 25 аресозь егитъёс. Нош СНГ-ын гожтэмъёс пӧлын егитъёс - 80 процент. Соин но, вылды, татын шоро-куспо баллзы эшшо пичигес - 16,5.- Та возьматэ: егитъёс пӧртэм выжы-калыкъёс сярысь ӧжытгес тодо, - пусйиз Россиысь Нациосын ужан агентстволэн кивалтӥсез Игорь Баринов. - Но шумпоттэ, Россиын ялэм акцие мыло-кыдо пыриськизы Киргизия, Таджикистан, Молдова но мукет кунъёс. Бадӟым этнографической диктант тросэзлы калыкъёслы асьсэды усьтыны юрттэ. Со азьын сылӥсь валтӥсь ужпум: калыкмес югдытон, кунмылэсь узырлыксэ возьматон, пӧртэм кылъёсын, культураосын тунсыкъяськонэз улӟытон.Ӝутэм ужпум зэмзэ но быдэсме. Угось провайдеръёслэн верамзыя, диктант йылпумъяськем бере Интернетын Россиысь калыкъёсын герӟаськем юанъёслэн лыдзы шуак йылэм. Озьыен, этнографиен тунсыкъяськисьёс тросгес луизы.Россиысь Нациосын ужан агентство Удмуртилы бадӟым тау кариз таӵе акция ӵектэмез понна но шаермес «Удмурт Республика - тужгес оскымон партнёр» дипломен пусйиз.Елена Миннигараева Туспуктэмъёс: udmurt.ru, Александр Горбунов  